**[BG16RFOP002-2.009 „Развитие на клъстери в България“](http://opic.bg/procedure/bg16rfop002-2009-razvitie-na-klsteri-v-blgariya" \o "BG16RFOP002-2.009 \„Развитие на клъстери в България\“)**

***Крайният срок за подаване на проектни предложения пред УО е 17:30 часа на******28.04.2017 г.***

**Основната цел на процедурата е** предоставяне на подкрепа за коопериране и създаване на клъстери в България, развитие на капацитета и интернационализацията на вече създадени такива като фактор за повишаване на конкурентоспособността и бизнес развитието.

**Приложимите режими** на държавна/минимална помощ са **„de minimis“** **съгласно Регламент (ЕС) № 1407/2013 по**Компонент 1 „Изграждане и подкрепа за организационно-административно укрепване на клъстера“ и Компонент 2 „Коопериране, създаване на сътрудничества и интернационализация“ и **регионална инвестиционна помощ** съгласно чл. 13 и чл. 14 от Регламент (ЕС) № 651/2014 по Компонент 3 „Развитие на споделени инфраструктура и ноу-хау“.

**Допустими за финансиране са следните дейности:**

**Компонент 1: Изграждане и подкрепа за организационно-административно укрепване на клъстера**

* Създаване и ресурсно обезпечаване на дейността на административното тяло на клъстера - осигуряване на необходимия персонал за управление и координация на клъстерните дейности, ресурсно обезпечаване, закупуване на компютърно оборудване за нуждите на административното тяло на клъстера;
* Повишаване капацитета на административното тяло  на клъстера  за управление и координация на клъстера - участие в семинари, обучения, конференции, информационни събития, обмяна на опит и добри практики.

**Компонент 2: Коопериране, създаване на сътрудничества и интернационализация**

* Подпомагане развитието на клъстера и привличане на нови членове:

– организиране и участие в събития за представяне на клъстера и на неговите продукти/услуги, разширяване и развитие на дейността на клъстера, привличане на нови клиенти и нови членове на клъстера и създаване на мрежи между членовете на клъстера;

– организиране и участие в специализирани обучения в страната и чужбина за повишаване на капацитета на клъстера за създаване на сътрудничества и интернационализация.

* Насърчаване на клъстерния маркетинг:

− разработване на маркетингова или стратегия за интернационализация на клъстера, в случай че клъстерът няма разработени такива;

− консултантски услуги за стъпването на друг пазар, вкл. изследвания и информация за таргeтираните пазари;

− популяризиране на името (марката) на клъстера и на неговите продукти/услуги – изготвяне и отпечатване на брошури и информационни материали, интернет страници и информационни бази-данни за дейността на клъстера;

− участие на клъстера в национални и международни изложения и панаири;

− установяване и насърчаване на сътрудничеството с други клъстери, включително в други страни и изграждане на транснационални клъстерни връзки;

− осигуряване на експерт създаване на сътрудничества и интернационализация;

− придобиване на европейски клъстерен лейбъл (етикет), издаден от Европейския секретариат за клъстерни анализи (European Secretariat for Cluster Analysis).

* Публичност и визуализация на проекта;
* Одит на проекта.

**Компонент 3: Развитие на споделени инфраструктура и ноу-хау**

* Придобиване на дълготрайни материални активи (ДМА) за общи клъстерни дейности - оборудване за зали за обучения, тренировъчни центрове, изпитателни лаборатории, производствени центрове и др.;
* Придобиване на дълготрайни нематериални активи (ДНА) за общи клъстерни дейности – специализирани програмни продукти, патенти, лицензи, „ноу хау”, търговски марки и др.

Подаването на проектното предложение по настоящата процедура се извършва изцяло по електронен път чрез попълване на уеб базиран формуляр за кандидатстване и подаване на формуляра и придружителните документи чрез**Информационната система за управление и наблюдение на Структурните инструменти на ЕС в България (ИСУН 2020)** единствено с използването на Квалифициран електронен подпис (КЕП), чрез модула „Е-кандидатстване“ на следния интернет адрес: https://eumis2020.government.bg.

Кандидатите могат да задават допълнителни въпроси и да искат разяснения във връзка с Условията за кандидатстване до 3 седмици преди крайния срок за подаване на проектни предложения. Допълнителни въпроси могат да се задават само по електронната поща, посочена по-долу, като ясно се посочва наименованието на процедурата за подбор на проекти:

Адрес на електронна поща: **clusters@mi.government.bg.**

Разясненията се дават по отношение на Условията за кандидатстване, не могат да съдържат становище относно качеството на проектното предложение и са задължителни за всички кандидати.

Пълният пакет документи по процедурата (Условията за кандидатстване, Условията за изпълнение и приложенията към тях) е публикуван на интернет адреса на оперативната програма: [**www.opic.bg**](http://www.opic.bg/) и на  Единния информационен портал за обща информация за управлението на Европейските структурни и инвестиционни фондове: [**www.eufunds.bg**](http://www.eufunds.bg/programen-period-2014-2020/operativni-programi-2014-2020/obyavi-za-nabirane-na-proektni-predlozheniya/item/15334-bg16rfop002-2-002-razvitie-na-upravlenskiya-kapatzitet-i-rastezh-na-msp)**.**

Според структурата на процедурата преди подаване на проектните предложения пред УО е задължително да бъде извършено категоризиране на клъстера от Изпълнителна агенция за насърчаване на малките и средните предприятия (ИАНМСП). Крайният срок за подаване на документи за категоризиране пред ИАНМСП е 30.01.2017 г.

**Крайният срок за подаване на проектни предложения пред УО е 17:30 часа на** **28.04.2017 г.**